Ole Glahn (RV), 2005-05-20:
Man skal lægge mærke til, at i det forslag til vedtagelse, som bl.a. Det Radikale Venstre er med til at fremsætte, bliver udtrykket landdistrikter suppleret af begrebet landsbyer.
Det synes vi er vigtigt, fordi der er en tendens til, at det, når man taler landdistrikter, bliver sådan et mere abstrakt begreb.
Landsby er mere et begreb, som vi kan forholde os kulturelt og socialt til.
Der er også det rent faktiske ved det, at det, hvis vi taler landdistrikter, kun indbefatter byer op til 200 indbyggere, men hvis vi tager landsbyer med, går vi op til 999 indbyggere pr. landsby.
Det, vi lægger vægt på fra Det Radikale Venstres side, er netop dette bæredygtighedsbegreb; at vi her i Folketinget forstår, at forudsætningen for, at en landsby er bæredygtig, er, at der netop er et samspil mellem nogle lokale arbejdspladser, som indebærer, at man også kan leve en del af sit liv i dagtimerne i det lokalsamfund, man bor i, at der er et minimum af lokal service, og at der også er nogle muligheder for udvikling.
Så tror jeg egentlig, at der, når de forhold er der, også kommer en lokal kultur, som er karakteriseret ved, at folk gerne vil gøre en indsats selv.
Det er her, jeg mener, at diskussionen om landdistrikter og landsbyer egentlig somme tider vrides den forkerte vej.
Det, der er tale om, er faktisk, at der er nogle mennesker og nogle foreninger, som gør en stor indsats for at klare dagligdagens problemer.
Dermed er de faktisk nogle ressourcepersoner, som er afgørende vigtige, dels i forhold til de nye kommuner, dels i forhold til samfundets udvikling.
Men det, de oplever, er jo, at tingene bliver et resultat af en politik, som er ført væk fra dem og højere oppe end, hvor de er.
Det er sådan set derfor, jeg stillede spørgsmål til nogle af ordførerne om dette med skoleområdet.
Det er faktisk en kendsgerning, at der er 23 skoler, der er nedlagt inden for det sidste år, som er blevet omdannet til friskoler.
Det vil sige, at det er en reel situation, at beboerne i landsbyerne må sige, at når kommunen ikke længere vil tilbyde et afgørende samlingspunkt, et afgørende uddannelsessted og dermed måske vil give et afgørende stød i hjertet på en lokalkultur i en landsby, så må de selv overtage det.
Det betyder, at de mennesker, som måske økonomisk set har det sværest, skal være endnu mere kreative og endnu dygtigere for at kunne klare den opgave, og derved skævdeler vi socialt set befolkningen i landsbyerne.
Jeg køber altså ikke dette med, at folk har fået nogle billigere boliger osv., som det blev nævnt fra Dansk Folkepartis ordførers side.
I Det Radikale Venstre mener vi, at det er vigtigt, at vi sikrer, at der er en arbejdspladsudvikling, og som jeg nævnte i mit indlæg om den regionale udvikling, mener vi, at det er meget vigtigt, at man går videre i retning af at udvikle informationsteknologien.
Vi mener ikke nødvendigvis, at der fysisk skal etableres udelukkende arbejdspladser i landsbyen i form af, at der er virksomheder, der placerer sig der, men vi mener, det er vigtigt, at der er mennesker, der kan arbejde der i dagtimerne, selv om den virksomhed, de er ansat i, den serviceinstitution, de er ansat i, måske fysisk er placeret et andet sted.
Vi har slet ikke taget konsekvensen af den moderne teknologi i fornødent omfang, og der så vi meget gerne, at regeringen og Folketinget gik i forvejen og sagde: Nu laver vi en ordning, så vi sikrer, at bredbåndsnettet kommer ud til alle, der bor i landdistrikterne.
Vi sikrer, at man synliggør nogle af de resultater, som forskellige forsøg viser på dette område.
Sammenfattende kan jeg sige, at vi også synes, det er vigtigt, at demokratiet i relation til landsbyerne får en chance, og der ved vi, at landsbyerne jo er meget aktive.
De har tradition for selv at være med til at løse nogle problemer, og de vil meget gerne være med i et tæt samarbejde med de nye kommunalbestyrelser.
Derfor er det vigtigt, at der også bliver givet nogle muligheder for, når vi nu skal diskutere demokratiprocesserne i de nye kommunalbestyrelser, at borgerne aktivt kan deltage, så vel i diskussionen om, hvad der skal laves, som i gennemførelsen af det, man så bliver enig om at lave.
Med disse bemærkninger vil jeg sige, at jeg fra Det Radikale Venstres side selvfølgelig gerne vil støtte det forslag til vedtagelse, som vi er kommet med, og også understrege, at det er meget vigtigt for det demokrati, som skal testes og prøves til november, at man der kender de økonomiske rammer, man har at arbejde under i de nye kommuner.